khistorydata/jeongjo-sjw-relations huggingface dataset:
정조 11년
執義李師濂疏曰伏以日辰叶吉嘉禮順成宮廟展誠回鑾萬安臣民慶幸曷有其極仍竊伏念臣至頑至冥尙今不死忍見孝昌墓祥期之只隔兩箇月矣流光迅駛遽迫不忍當之時國論玩愒尙抛不敢忘之讎擧國如新之慟及此時尤切臣等不忠之罪亦此時尤極嗚呼不討賊不書葬卽春秋之大義理而今我孝昌墓旣葬而將又祥矣草宿而至冤無可洩之地星回而君讎無必復之日今則竝與向時沬血之章疏幾乎寂寥無聞且將雍容暇豫忍度了慘痛哀冤之日嗚呼此何人斯亦豈理哉今日庭臣之必欲一覈者卽醫媼數輩而殿下猶且靳之臣雖愚迷亦知我殿下至痛所存不容少忽豈或於此輩有一分顧藉而然哉特以至卑賤至無識歸之於不足問之科耳雖然凶徒之脈絡非此輩則胡可得也禍故之根因非此輩則何以覈也今若曰此不足爲窩窟則可也而謂可以置而勿問則實非愚臣之所敢知也非但臣不敢知國人之疑憤將何以解乎噫嘻假使醫藥得其方攝養盡其道不幸而遭此變故猶將人必曰可罪法不當全宥況其誤藥於不敢誤之地停乳於不當停之時此必明有眞贓眞有負犯又況前後慈敎炳如日星疑者益疑惑者愈惑環東土大小臣民咸曰此變果有以也此賊必可誅也以殿下明聖何不念人情如此而必欲姑宥於覆載難容之罪曲保於國人皆殺之賊乎臣誠抆血流涕莫曉其故也伏願殿下廓揮乾斷亟遵春秋不書葬之義必於祥期前究問此輩少慰神人之積憤焉臣於月前待罪見職以目下一事請罷秋堂矣及見重臣對辨之章不勝萬萬悚懍之至其疏有曰自三字刀削亦足快意又曰勝心未平又曰不能以法徇人曲相奉承又曰新固其戚谷又何人噫臣之所論實關懲討駭憤之心大小同然則雖八字刀削何必獨快於臣意乎夫勝之爲言必欲挾私而務勝者也以此萬口共公之論歸之一人偏私之見者臣實莫曉其意也至若奉承二字卽奉行風旨之謂也蓋其疏錄自割至爲叵測秋曹納供尤極凶悖前後設鞫之請可見輿人之論則重臣亦當聲討之不暇何待聽人指使然後始可曲意奉承耶所謂快意未知取快何人之意所謂奉承未知奉承何人之旨也新谷兩邑土壤相接新固其親屬之邑谷又是傍近之地則無論遠近許多州郡編配弟兄何處不可而必以此兩邑爲歸有若曲護者然槪彼所坐全出於一反公議則必以隣近兩邑定爲昆季配所者臣實愚昧未知載在於何等律文秋曹執法之地果有考據而然耶噫臣之論啓不過曰嚴隄防也規官師也則揆之本情參以義理似不至大段觸忤而其所爲疏一字半句了無同憤之意橫談豎說無非噂沓之語蓋近日時套作一無言世界一言或及於權宰則衆鏑叢集於其身習俗已成覆轍相望除非如臣之賦性戅騃信心冥墑者則其誰肯出一言而論一事甘自歸於衆怒群猜之科哉世道至此寧欲無言且臣於南部都事尹光心事有不得不一暴者元月初六日永禧殿行幸時前校理柳孟養家婦女以輦路之戞過門前空出一間廊舍卸却所懸板門糊以一張之紙以爲瞻望羽旄之計矣光心以導駕來到其前見直塗紙穿孔大肆威喝使之撤去則孟養家一少年出曰部官家亦有婦女內外無別乃如是耶部官因此發怒使其下隷不知不覺之中勒撤其紙六七婦女避身無所部官則高坐馬上俯視房內似此光景令人駴痛伊時臣之子若弟俱在其傍目覩其駭愕之擧數三侍從亦爲參見其狀憤惋不已大凡動駕時士族婦女之從隙窺天雖非美事覲光之誠男女無間則爲部官者或據以義理而諭之或招其家長而責之必禁乃已何所不可而隔一紙之內明知有婦女在焉萬目所覩撤去障蔽雖尋常閭民之舍法不當如是無禮況侍從之家乎臣時忝法官非不欲或疏或啓駁正其失而惟彼部官事雖駭擧職是導駕其在尊所重之道不敢論斥只有推捉其下手之使令以作弊民間之罪略施笞罰初不道得本事者不無多少商量只以作弊一款作爲渠漢之罪目則部官雖或領會似不當引義臣之本意果在於務歸順便不出矯激之義而部官初次呈旬自作嫌端以至於京兆堂上送吏來問曰南部使令罪以何罪部官方此呈告明的回報爲宜云云臣以部屬之作弊坊曲不一而足多有入聞之事故果爲略治而官員則初無提及之事如有指斥之言則該隷卽當歸告之不暇何必探問於我爲答矣部官再呈辭單詬辱狼藉彼雖驕縱則驕縱而何其不自反至此耶堂上旣問以治隷何罪則臣之不擧其官只治下屬之罪旣甚明白況其第三旬狀旣曰臺官之言則雖曰非關導駕時事又曰豈可諉之於因他推治而不思自處之道云爾則非關導駕時事渠旣自道他事推治不攻自破非但京兆堂郞之輪視其狀臣亦得見則臣之不露圭角據此可知而終以務勝之意要得原情之階敢以擧動日作挐於兩班家數罪之意爲言白地粧撰上欺天聽渠雖藉重淸道急於陷人獨不念告君不以實之有罪乎當其笞治之日擧動兩班等字初不提說之狀府吏所由擧皆參聽毫髮焉敢誣也何幸天鑑孔昭奸僞莫逃匪怒恩敎照燭無餘百拜莊誦不知死所而只緣臣根孤植弱見輕於人一再論事爲的於世衆皆欲殺上獨憐憫保有今日伊誰之賜此生此世報答無由每一思惟只有淸血之被面而已乃者柏府除旨又在於屛息訟愆之際賓對有命庚牌儼臨在臣義分宜卽竭蹶趨承少伸叩謝之忱而遭罹奇怪踪地危蹙咫尺脩門進身無路不得不冒犯違傲惟大何是俟聖度天大重律不加罰止問備召牌又辱臣且惶且感莫省攸措而第前後所遭非比尋常臺閣處義與他自別則臣何敢憑侍寵靈昌沒蹲據乎臺端一步鐵限千重玆敢披瀝肝血冒死哀籲伏乞天地父母俯賜鑑諒亟施鐫削以夬人心以安微分不勝幸甚答曰省疏具悉勿煩爾其勿辭察職
정조 11년
獻納沈埉疏曰伏以噫嘻痛矣以下十一行刀削嗚呼痛矣五月九月喪變尙忍復提以慼我聖心耶自伏承王大妃殿諺敎中症形怪底之敎悲冤崩迫愈久愈切而思欲一洩此積冤至痛而一洩之道只在於窮訊疑端罪人斯得也殿下每疑無指的牢拒群請而區區迷見恒有所未解夫乳道之遽停熱劑之妄進者孰使之然也一則可疑二則可疑因此可疑之端豈無可覈之道耶今若嚴訊乳媼則遽停乳道者必有指使嚴鞫醫官則妄進熱劑者必有情跡此二者窮査痛覈則許多可疑之狀終必有指的處矣可覈之階梯如是明的而尙置不問之科環東土若小若大凡有秉彝之天者孰不欲刎首刳心沬血飮泣以雪此窮天之讎哉伏願殿下仰體慈敎俯循群情乳媼逆醫竝令王府設鞫得情期於巨魁斯得輿痛少洩焉臣本倥倥然一庸品也姿性昏憒見識鹵莾榮途進就初非可論淸朝言責萬不近似而前後踐歷罔非踰分臣於平日感愧交極今者薇垣新除又何爲而至哉噫國賊不討君讎未報義理無可明之日彝倫有將絶之患此莫非昏憒如臣譾劣如臣者冒居言地誠未格天而然也伏乞聖明亟遞臣所帶之職以重公器以安私分不勝幸甚答曰省疏具悉勿煩爾其勿辭察職
정조 11년
副修撰鄭東觀疏曰伏以臣年少識蔑忝竊科名庸騃譾劣百無肖似而偏蒙拂拭之殊眷猥玷法從之邇列仰慙洪私實無絲毫之報答更進名塗初非夢寐之料想不意瀛館新命又降此際臣誠驚遑震駭靡所容措夫國家之設置玉署將以輔君德而資治世之謨儲英才而需他日之用耳故從古居是職者苟非儒雅足以資啓沃淹識足以備顧問詞命足以煥黼黻則莫敢擬議邇來此選籍曰不古亦何嘗有庸陋如臣而濫竽竊吹者乎噫臣幼而善病莣嬉失學科場功令之業猶患拙澁而違式經傳淺易之旨亦多迷晦而不通三年講製最居人下此皆聖明之所盡俯燭而臣亦何嘗自期以論思代撰之才乎況今講筵日開才彦林立挾冊討論陳說仁義者豈患無人而堂堂金華安用此空疏蔑裂者爲哉聖意雖出於試可臣心自愧於苟充今若不量己分晏然承當卒至於忝先而喪己則臣不足言而其於辱朝廷而羞當世何哉人臣辭受去就之節亦關世道風敎不可徒以趨走爲恭玷冒爲榮則其於不稱之職力辭不受以存廉愧者亦未必不爲塵刹之報矣臣嘗多費商量永矢于心寧就方命之誅不敢爲出脚之計故從前諸職雖緣事會而一肅旋亦必遞而乃已誠以自知之明非敢有矯飾圖免之意也況今所叨職親地重比他尤別者乎自劃旣定轉變無路庚牌荐臨飭敎截嚴而一味逋慢臣罪益大臣竊有區區私懇已自榮名之初擬欲一陳四聰之下而猥越是懼泯默至今矣今於本職乞免之章悉暴區區肝膈惟聖慈憐其志而少垂矜察焉臣竊伏聞昔在宣廟朝故臣尹根壽常乞休官讀書而獲蒙恩暇故老傳爲美談皇朝太祖高皇帝亦以縉紳之年少少涵養特許歸讀曰其歸盡心于古人後十年來朝彼兩人者文學也才具也皆是當世第一流人而猶尙如是況如臣之萬萬無似而年又少於兩人者尤當如何哉且講製文臣之辛丑初選也聖上嘗許其勿檢擬於三司俾專意於課習其陶鑄作人之方允符宣廟朝故事諸臣之所得於前者臣豈獨不得於今乎伏乞聖明天地父母特許臣請鐫名三司之望仍給十年之暇得以屛跡淸塗優遊蓬蓽專心經史時應製講而待其年紀稍多知識稍進後更備趨走之列則臣當竭其駑鈍無負我聖上生育作成之仁矣答曰省疏具悉鐫名三司給暇十年之說何太木訥爾則禁推
정조 11년
丁未三月十八日卯時上御重熙堂戶房承旨入侍時右副承旨曺允大假注書李德鉉記事官李相璜金祖淳以次進伏訖上曰在外及懸病禁推玉堂竝許遞與兩司未差之代前望單子入之待下批牌招入直出榻敎命書榻敎曰昨日政新除授玉堂牌招察任命書傳敎曰戶兵換房命退承史以次退出
정조 11년
丁未三月十八日申時上御重熙堂左承旨與貢市堂上入侍時左承旨李時秀假注書申溆記事官李相璜金祖淳貢市堂上徐有隣金履素諸臣以次進伏訖上曰癸卯年自內需司出給劣米其時貢市人頗有稱冤云而今當荒歲民政甚難又以米石出給矣今番則果無稱冤之端耶有隣曰臣等未及詳知謹當退出以問更奏矣上曰依爲之上曰近來市直何如有隣曰此亦詳問以奏矣上命退諸臣以次退出
정조 11년
丁未三月十八日酉時上御重熙工房承旨入侍時左副承旨趙衍德假注書李德鉉記事官李相璜金祖淳以次進伏訖上命檢校直閣及待敎入侍賤臣承命出與徐鼎修尹行任偕入進伏上命貢市堂上入侍賤臣承命出與徐有隣偕入進伏訖上曰以吏判事問于領相則領相亦以爲國體所在極爲駭然大臣之言旣如此則非但上敎亦可見公議有在矣如難以吏判入來有所問事以重臣入來事分付可也命書傳敎曰吏判之昨夜違召極爲未安設有形見之事端爲銓官者不必如是況無中生有梗作處義屢勤提飭聽之若過耳風聲使予徒煩酬應在重臣分義聞此敎又將決遞乎吏曹判書尹蓍東昨夜違召傳旨勿施仍以前牌催促承召牌不進更勿呼望事分付仍命吏判承牌與否知入可也賤臣承命出傳回奉曰吏判承牌云矣上曰鄭東觀何違三牌問奏可也賤臣回奏曰辭職上疏政院退却故連違云耳上曰堂下豈有三牌勿出朝報上疏入之賤臣承命出持入進伏上命書批答訖命退承史以次退出
정조 11년
行都承旨未差左承旨李時秀坐右承旨洪仁浩坐左副承旨趙衍德坐右副承旨曺允大坐直同副承旨金魯永坐直注書金孝建病一員未差假注書李相璜仕李德鉉仕直事變假注書金和鍾仕
정조 11년
上詣北園望拜禮罷後還內後奎章閣政院玉堂藥房口傳問安答曰知道
정조 11년
李時秀啓曰明日常參經筵取稟傳曰只晝講
정조 11년
洪仁浩啓曰今日望拜禮時承旨當爲備員都承旨趙尙鎭不爲仕進所當牌招而拘於廳規不得請牌何以爲之敢稟傳曰許遞前望單子入之
정조 11년
都承旨前望單子入之金頤柱落點
정조 11년
洪仁浩啓曰宣武祠遣承旨看審以來事命下矣何承旨進去乎敢稟傳曰承旨中忠臣子孫進去
정조 11년
趙衍德啓曰禁衛大將徐有大以本營習陣明日出去矣兼帶右捕將命召及大將牌傳令牌何以爲之敢稟傳曰仍佩往來
정조 11년
曺允大啓曰事變假注書金和鍾時無職名今該曹依例付軍職冠帶常仕何如傳曰允
정조 11년
傳于金魯永曰留院上疏入之
정조 11년
傳于李時秀曰京畿監司留待
정조 11년
以忠淸道暗行御史狀啓庇仁縣監李運彬罷點事傳于洪仁浩曰令該曹口傳各別擇差待下批當日辭朝
정조 11년
吏曹口傳政事以李鎭國爲庇仁縣監
정조 11년
以副修撰鄭東觀禁推傳旨傳于李時秀曰其執雖滯其心可尙此傳旨分揀
정조 11년
兵曹以南憲喆爲守禦中軍
정조 11년
傳于洪仁浩曰政官牌招開政
정조 11년
有政吏批判書尹蓍東式暇參判朴祐源牌不進參議李集斗進同副承旨金魯永進啓曰判書尹蓍東式暇參判朴祐源牌不進小臣獨政未安何以爲之敢稟傳曰只出緊任以呂萬永爲司諫以韓永運爲持平以韓晩裕爲宗簿正宗簿直長任好常北部奉事崔陽羽相換
정조 11년
有政兵批判書金履素病參判尹尙東受由在外參議朴天衡入直進參知柳誼病右副承旨曺允大進以趙尙鎭韓用龜李尙度爲副司直以鄭東觀爲副司果以金和鍾爲副司正
정조 11년
都承旨前望單子入之李亨逵落點
정조 11년
以都承旨李亨逵牌不進推考傳旨傳于李時秀曰許遞前望單子入之
정조 11년
以應敎趙濟魯牌不進罷職傳旨傳于洪仁浩曰只推
정조 11년
以應敎趙濟魯校理沈能翼修撰宋翼孝副修撰趙鎭宅牌不進罷職傳旨傳于趙衍德曰違牌玉堂只推更爲牌招
정조 11년
以執義李師濂牌不進罷職傳旨傳于李時秀曰只推
정조 11년
金魯永以賑恤廳言啓曰中部七十九契五百五十三戶南部六十二契二千八十九戶西部八十七契三千七百二十九戶合六千三百七十一戶二巡發賣米一千一百五十石七斗分給之意敢啓傳曰知道
정조 11년
李時秀以賑廳言啓曰東部三十五契一千六百十一戶北部三十八契一千四百九十九戶合三千一百十戶發賣米五百五十一石四斗上下五部都民二巡發賣米今日畢分給之意敢啓傳曰知道
정조 11년
同副承旨金魯永疏曰伏以臣父臣頤柱卽蒙知申恩除矣在臣私義有不敢晏然在職玆敢略陳短章輕出禁扃伏乞聖明亟遞臣職以安私分仍治臣擅離之罪以肅綱千萬幸甚
정조 11년
以同副承旨金魯永上疏傳于李時秀曰前知申已許遞新除知申已出牌之後始呈當避之疏處義過矣原疏還給牌招察任
정조 11년
副修撰趙鎭宅疏曰伏以臣之獲有今日秋毫皆殿下賜耳惟是稟質至陋命途多舛人固視之以明時之棄物臣亦自處以天下之窮民而獨賴我聖上仁天而覆燾之慈母而顧復之終始再造之澤若遍臣家前後曲庇之私輒及於臣身俾得而漸沐恩波遂廁邇列譬如寒灰旣燃而又勤吹噓之力枯木已華而重勞培植之功受賜如天報答無地每於中夜無寐之際不覺感涕之被面而區區所自勉者祗欲存戒於旣往之滿盈效力於微末之任使以少酬聖朝之洪渥粗保衰門之餘裔乃分之宜至願所在而迺於千萬夢想之外忽伏奉玉署新命臣於此驚惶震凜若墜煙霧罔知所以自措也夫經幄之職號稱登瀛是以程子嘗言君德成就責在經筵藝祖亦稱深嚴之地當使宿儒處之其所掄簡自昔爲難伏況我聖上學貫天人統承堯舜不自滿暇講席頻開雖使古之鴻碩當之猶懼其不敢如臣顓蒙初何可擬議於斯選哉臣幼失蛾述長蔑蟲篆十數年來愈不自惜一切書卷束閣已久銀根之誚臣實有之則其於是選已萬萬不稱而臣之所大懼者以其職則啓沃也論思也古人有言曰憂治世而危明主顧今聖德罔愆治具畢張臣有何知識仰補衮職之闕乎天彝將墜憂虞無涯臣有何讜言可贊廷議之末乎臣旣徒荷剪拂屢蒙存錄跡忝臺垣未效一日之責首叩閶闔莫回九天之聽每念及此慙悚冞積以是而更進一步濫廁於禁林英俊之躔則其爲上累生成之德下玷名器之重爲如何哉噫淸時仕宦士所恒願人臣忠愛天所均賊況臣之頂踵毛髪非臣自有仰戴殿下實如父母矢心圖報隕結爲期儻於官職去就之際敢欲趨舍前却圖占便宜則神明必殛臣豈忍爲此哉惟是職旣非分徒辱愼簡跡又多畸愈懼濫竽有如初飛之島不可以遷喬已顚之蘖不可以敷榮此臣所以怵惕彷徨不敢冒膺者也雖然此猶臣情懇耳嗚呼今日何等時也君讎復乎否乎國賊討乎未乎儲寢草宿慟莫伸於穹壤王綱日頹憤徒積於神人誠可謂痛哭流涕之不足而歲月漸遠人情寢狃天經人紀掃地盡矣此際賊匡之凶圖復踵逆復之陰謀愈出愈憯罔有其極臣於訊囚之日猥忝問事之列目擊耳聆骨顫膽掉尙庶幾因此而廓揮英斷快除禍本而畢境處分止於徑施常列牢拒群情以至辭氣非常殊欠中和之極工情志交阻有乖開納之盛度此非臣所仰望於殿下者也伏惟我殿下在宮疚懷在廟含哀豈能一日而忘斯讎哉然猶至今伈泄討復無期實莫曉聖意之攸在儻或有待於端緖情節愈益綻露則顧今三司之啓牘率是一國輿論宜從其已露已綻而求所以必覈必訊豈於端緖之中更覓端緖情節之外復究情節然後方可爲斯得之道而可討之期耶若使凶孽之徒情狀漸匿事變層生則聖躬之孤危國勢之岌嶪日甚一日有不可勝言者思之及此直欲卽地溘然以少伸當日延頸之忱而不可得也職此之故藏修之士無意于于激慨之論皆思望望投紱毁冠衷情轉苦叫閽捲堂譴罰猶甘是豈徒欲潔身罔念犯分而然哉誠以今日臣子捨却此一段義理更無藉手之地故耳官無尊卑均是王臣人無智愚願忠則一如臣無似雖使怵畏嚴命抗顔冒膺不過署謹悉之簡承刀削之批而止耳顧何有於啓沃論思而國家所以設置瀛館之意豈亶使然哉反復揣量承膺無路荐蒙恩召自犯違傲臣罪至此萬殞猶輕玆敢披瀝肝血疾聲仰籲於天地父母之前伏乞聖慈俯垂哀憐亟命有司刊削臣職名因治臣逋慢之罪以重榮選以全微諒不勝幸甚答曰省疏具悉勿煩爾其勿辭察職
정조 11년
校理沈能翼疏曰伏以皇穹不佑离明奄晦率土含生之倫莫不崩隕冤號久而益切伏惟聖情悲疚何以堪處乃者慈旨誕宣天討亟行聖孝仰格縟儀載擧億萬年無疆之休實基於是矣臣於是竊不勝慶忭之至仍伏念臣罪釁深重而不自死滅情理哀冤而無所因極忽忽忘生泯泯無告自分聖明之世終爲不瞑之鬼而已誠不自意日月之明赫然垂照愍恤之旨蕩滌之典遽降於先臣作故之人繼又昭晳之敎誕下於年久之後於是乎先臣之誣衊畢洗冤枉已伸天地之大未足以喩此盛德河海之廣未足以喩此隆渥臣闔門感泣相與聚首祝聖不知效死之所今臣抱此恩敎他日歸見臣父可以有辭而臣父不昧之靈亦必感結於九地之下矣至於臣身亦入存錄之中始蒙陞六之恩命荐彼官職之寵除此實聖念追存簪履記有先臣欲使其孤得以廁跡於朝籍乃者玉署新命尤是臣千萬意未到者臣仰戴聖德俯念先故感激而血淚無從惶懼而汗粟交發惝怳怵惕罔知所出嗚呼自古人臣不幸爲人媢嫉積受鋒鏑厚被誣構者亦復何限而然其深冤隱痛未有如先臣也立朝二十餘年操履言議俱有本末已蒙聖鑑之俯燭臣不敢陳述而惟其惓惓一念扶植名義痛斥凶徒不以僇辱而少懲不以顚沛而加悔逮至我殿下新服之初拔之睢盱之場界以淸要之任受知最深寵渥愈隆由是感激矢心圖報益勉素操不撓不懾肆致舊怨新忌一時湊合至有畢竟人言而極矣噫嘻尙忍言哉滿紙臚列惟意誣捏旣未執跡而成說則或有指心而構罪又未援實而素釁則乃至以無而謂有其所論斷必欲湛滅而幸賴天日在上至仁至明曲加覆燾終始昭燭旣命善地薄竄旋蒙特敎量移生死骨肉之恩實非隕結所可盡報而緣臣不肖無狀不能至誠格神少延父命以及見乎今日遂使願忠之志含枉之情未及自暴齎恨入地臣每念及此未嘗不慙痛冤酷若窮人之無歸也臣多病失學素蔑文詞隨例應擧倖占科第此固臣罪而迺以此事又添臣父之一案父子兄弟一筆句斷無復餘地嗚呼立身揚名以顯父母卽古人所至榮而今臣則出身之初汚衊身名榮不及於顯親而反以憯辱此其不孝之罪尤無所自逃矣臣含冤茹痛寧欲無生瞻天蹐地靡所自容在臣自靖之義惟有沒齒永癈以少贖不孝之罪而已且臣命塗窮薄夙嬰奇疾不能隨父居謫少效子職於疾病生死之際而猶且食粟飮水苟活至今意外恩旨獨及於臣身臣手奉恩誥五情摧咽不覺淸血之交逬苟使臣抱此窮天之痛而遽生榮進之計則人理盡矣子道滅矣臣雖甚頑忍豈爲此哉夫瀛館之職地望淸切貴任甚重臣之愚魯譾劣最居人下今乃苟然濫充至蒙特授恩命是豈臣夢想攸及而急於鳴暴不暇爲引分祈免之辭臣情到此尤極窮蹙矣仰惟天地之仁曲遂萬物惟臣血懇宜蒙矜愍昨犯違傲恭俟重誅罰靳例勘召旨再降惶隕感祝莫省攸措敢又祗隨庚牌來伏禁扃之外略暴崩迫之情伏乞聖慈俯垂諒察先賜鐫削臣職亟命銓部刋臣姓名於朝籍勿復檢擬仍治臣爲子不孝爲臣慢命之罪焉臣雖不敢以見職自居而沐浴之義秉彝所有綳結之冤擧國同然愚憤自激不忍終默略玆附陳焉嗚呼粵自乙丙以來國運不幸亂逆層生麟謙等諸賊首尾糾結表裏和應動搖危逼之計靡所不至幸賴聖斷赫然誅討亟行而鋤治未盡二字刀削尙在劇逆大憝又復接踵而夏賊之凶逆十倍於鏡夢逆瑮之不輒有浮於麟亮至於國榮之力遏大計德相之四字凶疏謀愈憯而禍愈烈矣以下十一行刀削至若尙喆之偃處其家宇鎭之未伏常刑莫非刑政之謬舛明謙以謙之未施當律善德寧鎭之輕先發配獄情疎忽國體苟簡王府之關石至嚴朝野之公議益激聖人所云天討有罪五刑五庸者恐不如是矣噫嘻痛矣五九月喪變率土震剝萬姓驚疑及夫以下十一行刀削前後諸賊之名在臺啓者一一依允次第窮核各施當律一以明討復之義一以紓宗國之危焉答曰省疏具悉勿煩爾其勿辭察職
정조 11년
丁未三月十九日辰時上御重熙堂左副承旨入侍時左副承旨趙衍德假注書李德鉉記事官尹行任金祖淳以次進伏訖上命書傳敎曰宣武祠節祭行於去夜遣承旨看審以來今月因望拜禮召見皇朝人及斥和臣子孫如忠顯公李惇五自已忠節不啻凜然世傳孝烈八旌其閭至仁廟朝御筆扁其閭曰三世孝子自是列朝屢擧褒錄之典予亦於郊幸過其閭未當不駐駕嗟賞年前有錄用主祀人之命而適因出他尙不收用甚非朝家當初搜問之本意以此申飭銓曺忠顯子孫中待窠卽爲調用承傳在所愼惜雖不一一提及於傳敎中今筵及前此召見時間多記錄之敎而未見一人之收用如無蔭補之制則已不然孰有先於忠臣節士之後近俗日就淆漓春秋大義無地可講所謂束之高閣者不幸近之誠非世道之細憂似此扶奬之擧惟在銓曹之對揚竝以此意申飭三學士子孫中尹吳兩家雖非奉祀猶有冠冕洪之孫無一人在籍者此亦令銓曹知悉深河一役永有辭於天下後世每閱遺傳一讀一涕雖在百載之下勃勃有生氣聞其安靈之所在鐵原地而顯廟丁未賜額褒忠歲甲云回冞增曠感遣承旨致祭祭文當製下其子孫令兵曹訪問以聞又命書傳敎曰明天理正人心使衣冠之倫得免爲被髮左袵不與夷狄禽獸同歸者賴有大老之力也昔我孝廟以修復之大義悉委先正先正卽皇朝藎臣其功豈比殉身捨命者曾亦以此申申於筵席而汔無成式其子孫未參於望拜之班自今先正文正公宋時烈子孫亦許進參上命京畿監司入侍賤臣承命出與徐有坊偕入進伏有防曰前摠戎使臣金思穆以本廳軍額釐定事昨春有所筵稟蒙允而軍丁査充之擧雖在常年卽是擾民之一端況奴軍之以良換定本非當務之急旣値歉歲又當窮春在前三斗納米之類忽以六斗責徵者不但稱冤之狼藉畢竟之如數準捧殆同龜背之刮毛正軍歲抄之限麥秋退定宣頭案磨勘之待年豐擧行俱出軫恤之特恩今此摠廳一事獨未蒙均視之澤終難免驛騷之患臣意則該廳軍額之已爲査正已爲納米者外如陽智等邑未及加數納米者依他例待年豐擧行恐合事宜故敢此仰達矣上曰依爲之出擧條上命入同副承旨金魯永上疏賤臣承命持入進伏訖上命書批答仍命書傳敎曰都承旨許遞前望單子入之待下批牌招察任又命書傳敎曰褒忠祠致祭同副承旨進去命退承史以次退出
정조 11년
丁未三月十九日申時上御熙政堂召對入侍時參贊官金魯永侍講官金履翼檢討官洪樂貞待敎尹行任假注書李德鉉記注官承膺祚記事官金祖淳以次進伏訖上命講國朝寶鑑別編履翼等以次讀奏訖上命校理趙鎭宅入侍賤臣承命出與鎭宅偕入進伏上謂鎭宅曰雖不以召對入侍旣登此筵讀奏可也鎭宅承命讀奏訖上命陳文義履翼曰今於皇壇望拜之餘有此別編特講之擧臣旣欽列朝尊攘之義又仰殿下繼述之德一部春秋實幸讀之有地而臣因此而竊有哀痛涕泣者顧今君讎國賊共立一天之下同在一城之內而沬血之請已歸文具食肉之報未有其期此固臣等不忠無狀之罪也然而殿下之視臣僚若待以人類則豈有終始靳持於明張之討而今此別編之講只增臣等抑塞痛迫無辭仰達矣伏乞深留聖意焉樂貞曰惟我殿下以舜墻見堯之思寓魯經尊周之義親行皇壇拜禮召接忠良遺裔繼述之美風泉之感臣實欽仰今於進講寶鑑別編忠臣節士前後輩出懿蹟偉烈史不勝書赫赫然照人耳目有以見列聖朝作成人才培養名節之盛德大功矣挽近以來朝廷上名檢蕩掃士夫間氣節消沮誠非細憂平時之扶植得宜然後他日之節義可責伏願深軫培養之道俾有作成之效焉上曰言甚好矣閣臣亦陳文義可也行任曰上下番已盡達矣上曰參贊官亦陳文義可也魯永曰上下番亦陳達矣上命承批玉堂牌招入直仍命退諸臣以次退出
정조 11년
都承旨未差左承旨李時秀坐右承旨洪仁浩坐左副承旨趙衍德坐直右副承旨曺允大坐直同副承旨金魯永坐注書金孝建病一員未差假注書李相璜仕李德鉉仕直事變假注書金和鍾仕
정조 11년
李時秀啓曰明日常參經筵取稟傳曰只朝講
정조 11년
曺允大啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 11년
曺允大啓曰摠戎中軍有窠過三日尙不出代事甚未安摠戎使金持默依定式推考警責何如傳曰允
정조 11년
金魯永啓曰合辭方張之時憲府無詣臺之員事甚未安除在外未署經外未肅拜呈告人員竝卽牌招何如傳曰允
정조 11년
金魯永啓曰明日朝講兩司當爲進參除在外未署經外未肅拜呈告人員竝待門牌招何如傳曰允
정조 11년
傳于金魯永曰大臣有司堂上早食後來待京畿監司亦爲來待
정조 11년
傳于趙衍德曰吏曹判書尹蓍東有司堂上還差
정조 11년
金魯永啓曰左議政李在協有司堂上徐有隣李在簡尹蓍東京畿監司徐有防依下敎來待矣傳曰入侍畿伯退去待下敎入侍
정조 11년
以執義李師濂持平韓永運牌不進罷職傳旨傳于洪仁浩曰只推更爲牌招
정조 11년
傳于李時秀曰左承旨入侍
정조 11년
以執義李師濂再牌不進罷職傳旨傳于曺允大曰只推
정조 11년
以校理沈能翼牌不進罷職傳旨傳于李時秀曰只推更爲牌招
정조 11년
以校理沈能翼再牌不進罷職傳旨傳于曺允大曰只推更爲牌招
정조 11년
曺允大啓曰校理沈能翼三牌不進罷職傳旨所當循例捧入而堂下官之一日三違有傷事體何以爲之敢稟傳曰事體所在萬萬駭然禁推傳旨捧入
정조 11년
傳于李時秀曰政官牌招開政
정조 11년
傳于曺允大曰在外經筵許遞今日政差出
정조 11년
有政吏批判書尹蓍東進參判朴祐源牌不進參議李集斗式暇以黃昇源爲大司憲嚴思晩爲大司諫鄭昌順爲知經筵金憙爲同經筵柳煥燮爲監察會寧府使金相玉仍任事承傳學生李益馨贈戶參例兼故庶尹李邰贈左承旨以上同知李休兩代
정조 11년
再政以朴仁榮爲潭陽府使金履成爲副修撰
정조 11년
兵批判書金履素病參判尹尙東呈辭在外參議朴天衡病參知柳誼入直進承旨曺允大進以吳載熙李身晦高益擎爲副護軍金頤柱李亨逵張至冕吳翼煥爲副司直沈銖李昌會爲副司果
정조 11년
吏批三政以李彦植爲陜川郡守金魯成爲甑山縣監
정조 11년
掌令前望單子入之李太亨落點
정조 11년
兵曹口傳政事副司果單金熙朝
정조 11년
傳于李時秀曰下直守令留待
정조 11년
傳于李時秀曰左承旨與下直守令入侍
정조 11년
傳于李時秀曰下直守令上京守令入侍
정조 11년
傳于趙衍德曰右承旨與來待守令入侍
정조 11년
前假注書申溆書啓議政府右議政兪彦鎬今方來到新門外臣亦隨來而旣承偕入之命姑爲仍留之意敢啓傳曰知道
정조 11년
記事官李宗烈書啓臣敬奉聖諭馳往傳諭于西部盤坊京營口契議政府右議政兪彦鎬所住處則以爲臣昨於坡州道中伏承批旨與別諭益增惶隕略有所附奏而纔到城外史官又復儼臨至以賤臣行止俯勤詢問王人之屢辱優禮之荐加至於此極如臣不肖何以得此臣之不敢冒出之狀已悉於前後疏啓而未蒙體諒之恩徒煩敦迫之諭情窮勢蹙靡所容措臣長路撼頓之餘病情方苦謹當收召神精更入文字仰請處分云矣敢啓傳曰知道
정조 11년
傳于李時秀曰如有未下直守令皆令當日辭朝上京守令亦令當日下送後草記事分付該曹
정조 11년
李時秀以吏曹言啓曰上京守令當日下送後草記事命下矣水原府使鄭東浚金川郡守李廷衡纔已催促下送而安邊府使朴宗來密陽府使沈鉁則謂有母病受暇上京云故姑待差減卽爲還官事申飭之意敢啓傳曰知道
정조 11년
趙衍德以兵曹言啓曰曹司五衛將李喆模素患痰癖之症近又添劇時月之內無望供職呈狀乞遞實病旣如是則宿衛輪番之任不可久矌今姑改差何如傳曰允
정조 11년
行工曹判書金鍾秀疏曰伏以臣之縣道陳懇以疏以狀凡幾遭矣辭不護請職未去身間作赴召之行尤乖斂跡之戒中心懍蹙方擬復申號呼此際伏聞日昨都堂圈點時以吏曹判書尹蓍東之不參圈大臣承命問奏而蓍東以臣答札中語爲引日五違牌至經禁推之命云臣之悚愧不安於是爲甚文任通淸一事臣旣以壞格書引矣及其書問又不準格則臣之不肯遽對固也似此事理聖明亦庶幾俯燭則重臣之强覓私書中過經漫及之語至謂臣傡咎其處義把作決去就之端者誠是賤臣意慮之所不到朝廷事例之所未有臣實訝之而重臣之言旣如此則此臣之罪也且臣伏見前弘文提學徐有隣疏本以吏判疏所擧似近例自引而謂之前後無異荐違召牌終至見罷所謂近例亦係臣待罪文衡時事而文衡之未肅新除銓官之曾經提學皆與目下事有異則吏判之援古證今已似不襯提學之傍照深引亦過分數而更以辭官被譴職由臣疏之故則此又臣之罪也噫臣之向來辭疏中略綽附引原其本意只出於爲朝廷惜此格法而以已退之身處應遞之地不戒三緘致此紛紜終非畏約縮伏之本色臣自知罪何敢尤人抑臣本兼必辭之義已悉於疏章筵奏今無容架疊而只緣虛銜之尙掛身邊畢竟貽害公私一至於此到今求解之願一日爲急又非前時之比玆冒屢瀆之誅仰籲必從之天伏乞聖明亟命罷臣遙帶之職治臣妄言之罪俾臣得以息影而訟愆千萬之幸答曰省疏具悉吏判批有固知文衡心之語而近因事端之葛藤未免爲不知心之歸際見卿疏如癢得搔前云固知二字誠不爽不知卿者莫如吏判卿之過境漫說彼乃有意深看於是乎所失在吏判在卿安有爲嫌之端卿其勿辭竢間赴召
정조 11년
丁未三月二十日卯時上御熙政堂晝講入侍時知事鄭好仁特進官鄭昌順參贊官金魯永侍讀官金履翼檢討官趙鎭宅正言鄭來百假注書李德鉉記事官金珍恪記注官承膺祚宗臣安川君烓武臣李潤禧以次進伏訖上讀大學經一章訖履翼等以次讀奏上命陳文義履翼曰大學一篇中明德二字爲大關授最肯綮故雖庶人之學必須於此工然後方可以修齊至於人君之學凡係一政一令莫不從明德上做將來以爲治平之本儻或毫分差錯大有戾於爲學之道矣殿下聖學高明想必懋念而益加勉勵是所望焉上曰言甚好矣下番亦陳文義可也鎭宅曰修身爲本竝指君民而言也人主修身固係乎人主之心而至於庶民修身實係於人君之導率所謂表端而影正也伏願殿下一念修省以爲庶人修身之標準深所望焉格致誠正是修身之事齊治平卽自身而推去者故拈出一箇總惡處言之所以修身爲本矣上曰其言亦好矣有正心誠意等屢條而只言修身何也履翼曰心爲體而意爲用則觀其外而驗其內故必從修身上求覓以見其正心之實效此謂修身爲本云者似是下工次第之爲然矣上曰卽近道之近字近於何處而旣云近則似不切至上下番之意何如履翼曰以知所先後句節處懸吐者觀之則近字之義似爲未及至於極處而方是向上做去底意矣鎭宅曰知其所以當先當後而見得路頭未及於行故只曰近矣上曰此知字與致知之知字同乎履翼曰此知字與致知之知字不同似是泛言矣上曰近道之道字異於大學之道乎履翼曰大學之道之道字統而言之也此道字似指做得致知格物底道而言矣鎭宅曰大學之道之道字統而言之也所包者廣此道字便是如面前當行之路矣上曰聖人亦爲此正心誠意等工夫乎履翼曰正心爲體誠意爲用故書曰克念作聖此指誠意之效也聖人亦必有正心底工夫故堯舜以精一爲心法而至於政令之間亦多有誠意工夫之可以覷見處矣鎭宅曰以生知安行之聖未必如是分排做去而自十五以至七十形容其進德之序則聖人工夫亦可見矣上曰知經筵亦陳文義可也好仁曰上下番已盡達矣上曰特進官亦陳文義可也昌順曰上下番已盡達矣上曰參贊官亦陳文義可也魯永曰上下番已盡達臣無可達之事矣上命臺臣進前來百進前曰請大靜縣爲奴罪人金壽賢更令王府設鞫嚴問依律處斷上曰不允來百曰請爲奴罪人河翼龍亟令王府設鞫得情夬正王法上曰不允來百曰請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法上曰不允來百曰請恒善支屬亟命散配時謙兄弟竝投絶島以嚴隄防上曰不允來百曰請巨濟府絶島安置罪人朴宗集亟令王府拿鞫得情施以當律上曰不允來百曰請逆賊尙魯亟施孥戮之典上曰不允來百曰請還發配所罪人宋迪中亟令王府拿來嚴鞫期於得情上曰不允來百曰請申愷嚴鞫得情施以當律上曰不允來百曰請罪人寧鎭亟令王府設鞫嚴問期於得情夬施王章上曰不允來百曰請島置罪人趙時偉亟令王府設鞫嚴問期於得情上曰不允來百曰請其時捕將李漢昌趙圭鎭亟施削職之典上曰此啓迄可休矣亟停勿煩來百曰請島配罪人韓采更加嚴鞫期於得情夬施當律上曰不允來百曰新除授司諫呂萬永時在京畿廣州地請斯速乘馹上來事下諭上曰依啓命退諸臣以次退出
정조 11년
丁未三月二十日辰時上御誠正閣右副承旨與大臣備局有司堂上吏曹判書入侍時右副承旨曺允大假注書李德鉉記事官金珍恪記注官承膺祚左議政李在協有司堂上徐有隣李在簡吏曹判書尹蓍東以次進伏訖在協進前曰朝晝異候聖體若何上曰一樣矣在協曰王大妃殿氣候若何上曰一樣矣在協曰惠慶官氣候若何上曰一樣矣上曰今番都堂錄甚善爲之矣我國風俗專尙地處堂錄則兩班之所以爲兩班近來堂錄專爲謄出館錄予常以爲此俗不變國不可以爲國今番堂錄存拔得宜誠爲朝家之幸今番堂錄以後予喜而不寐矣然而卿則旣拔一人又不能添錄此則爲卿慨然矣在協曰今番堂錄首相主之而惟意所欲臣不敢下手矣在協曰卽見喬桐府使任嵂報備局辭緣則以爲本府元還數旣不敷種子農糧專靠軍餉折半分給爲二千六石之中每巡分給不下百餘石八巡所給之數爲八百十石零而目今所餘只是十六石限麥秋五巡他無拮据之路加請分給無歲無之本府軍餉米留庫中限五百石特許加分爲辭矣民事旣如是渴急且有前例依所報許施何如上曰依爲之出擧條在協曰會寧府使吳載熙聞有實病邊上重任有難遲待其差復且邊倅數遞可悶今姑改差前府使金相玉仍任何如上曰卿言甚是依爲之出擧條上命戶判進前曰鑄錢何以爲之而所鑄之數當爲幾何在簡曰當只鑄五十萬兩而若更爲設店收聚待秋繼鑄則可以限百萬鑄出矣上曰當開店處是何邑乎在簡曰如奉化延豊等邑皆有産銅處云矣上曰延豊則在鳥嶺之傍爲國關阨設店鑿破似重難矣上命讀大提學上疏訖謂蓍東曰似是怒卿矣蓍東曰提學則似無怒臣之端矣上曰右相何當入來在協曰聞錄事之言則今日當到城外云矣上命書傳敎曰卽聞左相言卿行今日當抵城外云筵朝當在何間更遣史官先問行止卿其附奏事遣史官傳諭于右議政以獵雉軍事命有隣問議於領相仍命退諸臣以次退出
정조 11년
丁未三月二十日巳時上御重熙堂左副承旨入侍時左副承旨趙衍德假注書李德鉉記註官承膺祚記事官尹行任以次進伏訖上命書傳敎曰御製較準之役方張以臺職不得仕進云掌令金熙朝許遞仍令該曹口傳付軍職命退承史以次退出
정조 11년
丁未三月二十日未時上御誠正閣右承旨與下直上京守令入侍時右承旨洪仁浩假注書李德鉉記註官承膺祚記事官金祖淳安邊府使朴宗來潭陽府使李昌會密陽府使沈鉁以次進伏訖上命守令以次進前奏職姓名宗來進前奏職姓名上曰何以上來而何間下去耶宗來曰八十老母在京而有病故上來矣今幸少愈數日間當下去矣上曰年事何如宗來曰尤甚邑年事切迫矣上命退伏昌會進前奏職姓名上曰以何職而出去乎昌會曰以均役廳郞廳待罪是職矣上曰汝則素以誠勤知之矣仍命書傳敎曰旣有府牧承傳雖已點下本廳發賣方張此時難付生手內外自有輕重潭陽府使李昌會仍察賑郞待畢發賣承傳卽爲擧行該府使仍任之代今日政各別擇差使之一兩日內辭朝命退承史以次退出
정조 11년
行都承旨洪檢未肅拜左承旨李時秀坐右承旨洪仁浩坐左副承旨趙衍德坐右副承旨洪義榮坐直同副承旨曺允大坐直注書金孝建病一員未差假注書李相璜仕李德鉉仕直事變假注書金和種[金和鍾]仕
정조 11년
李時秀啓曰明日常參經筵取稟傳曰停
정조 11년
趙衍德啓曰來二十五日朝參日次而國忌齋戒相値頉稟之意敢啓傳曰知道
정조 11년
傳于曺允大曰左副承旨入侍
정조 11년
承旨前望單子入之洪檢洪義榮落點
정조 11년
藝文提學前望單子入之徐有隣落點
정조 11년
以校理沈能翼牌不進罷職傳旨傳于曺允大曰只推更爲牌招
정조 11년
傳于洪義榮曰同副承旨入侍
정조 11년
兵曹以元原鎭爲摠戎中軍
정조 11년
以執義李師濂掌令李太亨獻納沈埉正言嚴思憲牌不進罷職傳旨傳于李時秀曰只推
정조 11년
正言嚴思憲啓曰臣之從兄臣思晩昨政除本院長矣揆以格例在下當遞請命遞斥臣職答曰依啓
정조 11년
李時秀以戶曹言啓曰臣在簡以銅店便否就議于領議政臣金致仁則以爲設店多有弊端固難輕議而目今鑄錢一事大關國計因銅鐵之匱乏將至中撤之境則到此不可無闊狹延豊銅脈之豐盛果如所聞則卽令開店以爲及時需用之地至於私採之弊不可不另加森斷毋論銀銅如有不爲關由於朝家私自設店採取之事則不能禁斷之道臣守令竝當重勘以此申飭諸道爲宜云矣延豊縣産銅處發遣計士摘奸後仍爲設店私採森斷事一體分付於諸道道臣之意敢啓傳曰知道安邊之銅係是旣設之店依前筵奏斯速採用至於延豊則銅脈設令分明輕易開店在所當愼依草記發遣計士摘奸以來後更爲草記又若私店之弊可勝言哉游食之徒作爲逋藪須有別般令甲可杜牟利輩冒犯雖使公私俱益猶不任他況其大害甚於少益乎此後非度支出擧條行會關文則營邑之任其開店聚集雜類者隨現道伯施以制書有違之律地方官徒配又禁錮三年稱以看品等事托公私採則不禁之道伯地方官準右律勘斷仍自本道枚擧京司分付事實狀聞後勿論該營門大將該衙門堂上亦以制書有違律論匿不以聞自京現發則道伯同罪以此定式施行事載之典律通補禁府刑曹謄錄仍以此意令廟堂行會諸道俾各知悉期於無犯可也
정조 11년
禁府照目校理沈能翼矣傳旨內事體所在萬萬駭然推考罪笞五十收贖解見任別敍私罪奉敎情踪姑無論若念移孝之義焉敢如是逡巡付過還職卽爲放送仍令政院牌招入直
정조 11년
又啓目中部都事沈景文原情云云問目內辭緣泛稱遲晩刑推得情何如判付啓傳曰除刑推議處
정조 11년
又啓目弘化門入直哨官安必濟原情云云傳旨內辭緣泛稱遲晩刑推得情何如判付啓傳曰除刑推議處
정조 11년
又啓目三和府使李格原情云云問目內辭緣泛稱遲晩所當請刑曾經別軍職勿爲請刑載在大典通編議處何如判付啓依允
정조 11년
前行平安監司兪彦鎬疏曰伏以臣逖違軒陛之餘來伏城闉之外而祗爲不敢當之職名纏繞罥礙天門咫尺進身無路至今褊裨替納密符瞻望象魏微衷耿結惟是所陳血懇庶蒙仁天降監體諒之恩伏地顒竢及奉批旨不準所請誕宣別諭所以奬借而敦勉之者愈益隆重罔非賤分所不堪承者臣之前此披瀝只是冀收誤恩而乃反重辱優禮至再至三臣於是乎一倍惶殞莫省措躬之所也噫以臣自知之明揆諸所叨之任眞所謂千不近萬不似則譬如僬僥之遇千勻瞽矇之當五色雖欲强之而不可得必欲辭之而不敢居者論以恒情決知其匪貌而伊衷也然而至懇反歸於例讓聖慈尙靳於矜許撫躬慙悚若無所容第念天人激感其理可必則何敢徒懷瀆擾之懼自阻仁覆之下而不更悉暴其衷懇以冀聖明之垂察乎竊惟論相之道與世升降各有所取或以德望經術或以器量風裁或以才能幹局其道不一而要皆極一時之𨗚不然則寧虛其位不可以苟受若臣者其於上所陳數者初何嘗髣髴而迺於一朝擧而畀之臣誠惶感未敢揣聖意之攸在豈以任使之稍久姑爲假借高位以榮耀其身而然歟豈以輔相旣得其人則其餘僚位不妨備員充數而然歟凡此皆未足以解中外之惑其爲玷名器而累聖簡當如何也況今國勢孤危風俗乖漓朝象之泮渙民生之困瘁誠有如聖諭者於斯時也雖有容物鎭俗之量捄焚拯溺之才猶懼其不堪其任今以臣之最下最劣而豈可擬議於彌綸弘濟之責耶人器之不相當名實之不相稱不惟通朝之所共知抑亦聖鑑之所悉燭而超躐太驟進庸無漸予之爲濫受之爲僭國之置相夫豈容濫與僭哉假使臣不揆愚妄唐突冒進其如僨一國之事來四方之譏何哉夫爵命辭受下以量己而自伸其所自守上以通志而不强其所不可況此任爲何等職而其可苟焉哉伏惟殿下至仁至明凡臣所辭亶出一片肝血非敢假飾之狀庶有以下燭而亟賜允許矣伏乞聖明深惟相職之不可輕授俯察微分之不可以冒承卽命將臣新授資秩職名一倂收還以幸公私焉答曰省疏具悉卿懇再遣史官宣予至意冀卿卽日肅命及見附奏之語推讓愈固大失所圖擬又從近申諭以期勉回初心際見來章何乃膠執常格不念出膺之方耶雖以進庸之驟無漸爲辭以卿年位較看所叨謂之儻來可也所謂予之爲濫受之爲僭云云卿言不已過乎急於敦迫未遑長語卿須安心勿辭卽起造朝康濟國事仍傳曰此批答遣史官傳諭于右議政
정조 11년
丁未三月二十一日卯時上御熙政堂朝講入侍時領事李在協知事徐有隣特進官洪秀輔柳義養參贊官洪仁浩侍講官金履翼檢討官趙鎭宅正言鄭來百持平韓永運假注書李德鉉記注官承膺祚記事官金祖淳以次進伏訖上讀大學傳三章履翼等以次讀奏訖上命陳文義履翼曰此章引孔子聽訟之訓以釋爲學之本末言甚切至義亦襯合而其於人主御臣隣之道亦好取譬人主苟能克明在我之德無一毫偏係之私以之光臨群下則臣下之似是而非者必先畏服不敢售其無實之情矣殿下聖德旣光明聖學又高明儻加修省以待臣僚則其效自底於使無訟之美矣伏願留念焉上曰言甚好矣下番亦陳文義可也鎭宅曰大畏民志之畏字蓋因聽訟上說故稱畏服而畏服卽是感化感化民心非明德無以致之是故中庸曰聲色之於以化民末也繼之曰德輶如毛其與此章之旨互相發明矣上曰我之明德旣明則何以爲畏服民志之道乎履翼曰旣明在我之明德使天下之人皆明其固有之德則民自感化是以畏服矣上曰聖人之德使人感化則何必曰大畏民志乎畏字必有意義矣履翼曰必以這箇畏字下着者似爲聽訟而設然上天至仁使人感化而亦有畏天之畏字則畏字之中似是包得感化底意矣上曰誠其意在格致之上履翼曰誠其意卽徹上徹下之工也不誠其意則似不能格物致知誠意似當在格致之前矣上曰非矣如此則大違經旨履翼曰大抵誠者無物而不宜欲求致知者不誠其意則不能致欲求格物者不誠其意則不能格故臣意以爲格致之中皆合誠其意之工而俄者所陳未免辭不達意矣上曰是固然矣而誠字與誠其意體用懸殊豈可以誠其意爲格致前工夫乎上曰領事亦陳文義可也在協曰訟之一字固是爲牧民者說而若人君則一言以蔽之者仁而已傳三章爲人君止於仁已是傳十章仁字之根本矣上曰知經筵亦陳文義可也有隣曰不曰新民而畏服民志直曰明德旣明畏服民志云者蓋新民自是明德中事而推本而言之也如虞芮無訟亦見其薰炙漸染以德化之之實矣上曰特進官亦陳文義可也秀輔曰大學一篇重言而復言者誠也旨意所在槪可見矣非誠莫可以事神治民伏願深加留意焉上曰言甚好矣參贊官亦陳文義可也仁浩曰上下番已盡達臣無可達之辭矣在協曰朝講座目不書臺諫做錯大矣參贊官及玉堂史官竝從重推考何如上曰依爲之翰林則禁推可也出擧條在協曰陜川郡守朴仁榮移拜潭陽府使而聞與吏房承旨李時秀有應避之嫌不察政官推考遷移守令次次仍任何如上曰依爲之旣非坐直何必仍任出擧條有隣曰依下敎就議于領議政則以爲獵雉軍事弊至此極宜有變通而今則節序已晩其所變通之道有難周旋設令成節目立科條當自明年擧行矣第聞活雉封進隨時早晩自四月或五月至于八月八月以後始用京獵而今年春夏則旣不得行獵活雉之如例封進其勢末由而盡數代捧有不敢自下仰請至於逮捕諸軍人究厥所爲雖極駭痛而一向跟捕一向囚訊不無眞贗相雜之慮且關係御供行獵之一竝停撤有傷事面自廟堂發關諸道各邑被囚人中賊情分明者依法重繩其外只事行獵而混同被捉者區別放釋使之從略行獵以備御供不時之需定額數給公文禁剽竊辨眞僞等事爛加商確成出節目以爲自明年遵行之地恐合事宜云矣上曰領相言固好而從長變通成出節目然後可以永久無弊依初下敎與該院該道爛議以聞節目未出之前獵軍不可如例分送然則闕供之弊不可不念而常供體重豈可因此停却乎大抵夏雉之不宜於人醫書有之且代捧之規年年便成恒式以此以彼如是闊狹國體貢弊俱有所據限節目成出間日下生雉竝許代捧事分付廚院及畿營獵軍之逮囚各邑者未知爲幾許名而此則不可徑放蓋一名獵軍無賴附從者不翅十數竊發攘奪之習彼此一般眞贗無分又其中安知無獵軍之自爲首唱者乎事旣得聞須有一番大懲創可除嗣歲復踵之弊姑令各該鎭邑嚴加盤治待剽竊止息報本司後勘放事嚴飭如是之後又以獵軍二字稱名有作拏之事直施治盜之律事一體分付可也出擧條上命三司進前履翼鎭宅永運來百進前上曰只擧末端可也履翼等曰請黜置罪人鄭致達妻亟令王府快正典刑以洩神人之憤上曰不允履翼等曰請物故罪人德相亟施孥籍之典上曰不允履翼曰請逆賊尙喆依律處斷上曰不允履翼等曰以下一行刀削永運來百起伏曰此兩司合啓也仍奏曰請養遂獻遂竝令王府設鞫嚴問還寢會遂絶島定配之命仍令王府設鞫得情上曰不允永運等曰請還寢李觀源定配之命更令王府設鞫得情上曰不允永運等曰請遲晩後物故罪人啓能亟施孥籍之典上曰不允永運等曰請令王府一依古典趾賊等凶種之年未滿者待其稍長卽施邦刑俾絶凶逆易種養禍之患上曰不允永運等曰請亟寢煥億島配之命仍令王府加刑得情夬施王章上曰不允永運等曰請正刑罪人福榮亟令王府夬施孥戮之典上曰不允永運等曰請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允永運等曰請物故罪人國榮亟施孥籍之典上曰不允永運等曰請梟示罪人明謙亟施孥戮之典上曰不允永運等曰請逆復庶子好石不待年滿亟施處絞之律上曰不允永運等曰請遲晩罪人宇鎭更令王府卽速拿來仍前設鞫期於得情夬正典刑上曰不允永運等曰請減死定配罪人廷揖亟令王府設鞫嚴問期於得情上曰不允永運等曰請正刑罪人以謙施以孥戮之典上曰不允永運起伏曰此府啓也仍奏曰請大靜縣爲奴罪人金壽賢依律處斷上曰不允永運曰請興陽縣爲奴罪人河翼龍亟令王府設鞫得情夬正王法上曰不允永運曰請還寢李魯春絶島安置之命亟令王府設鞫嚴問期於得情上曰不允永運曰請申愷設鞫嚴問期於得情上曰不允永運曰請罪人寧鎭亟令王府設鞫嚴問期於得情上曰不允永運曰請島置罪人趙時偉亟令王府設鞫嚴問期於得情上曰不允永運曰請島配罪人韓采亟令王府更加嚴鞫期於得情夬施當律上曰不允來百奏院啓曰請爲奴罪人金壽賢更令王府設鞫嚴問依律處斷上曰不允來百曰請爲奴罪人河翼龍亟令王府設鞫得情夬正王法上曰不允來百曰請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法上曰不允來百曰請恒善支屬亟命散配時謙兄弟竝投絶島以嚴隄防上曰不允來百曰請巨濟府絶島安置罪人朴宗集亟令王府拿鞫得情施以當律上曰不允來百曰請逆賊尙魯亟施孥戮之典上曰不允來百曰請還發配所罪人宋迪中亟令王府拿來嚴鞫期於得情上曰不允來百曰請申愷嚴鞫得情施以當律上曰不允來百曰請罪人寧鎭亟今王府設鞫嚴問期於得情夬施王章上曰不允來百曰請島置罪人趙時偉亟令王府設鞫嚴問期於得情上曰不允來百曰請其時捕將李漢昌趙圭鎭亟施削職之典上曰不允來百曰請島配罪人韓采更加嚴鞫期於得情夬施當律上曰不允永運等退伏在協曰近來言路杜閉尋常官師之規亦無聞焉固已可悶而雖以今日朝講言之前啓之外無一言退伏誠極慨然入侍兩司竝從重推考何如上曰依爲之出擧條永運曰臣姿性庸愚言議拙訥本不合於淸朝耳目之任而合辭方張義重沐浴他不暇顧天牌之下章皇出肅昨今日登筵不能出一言論一事以效一日之責致有大僚重推之擧臣滿心慙恧無地自容何敢一刻晏然於臺次乎請命遞斥臣職上曰勿辭亦勿退待出擧條來百曰臣言議巽軟風采蔑劣淸朝耳目之任萬不近似而合辭方張沐浴義重他不暇顧章皇出肅而昨今登筵不得出一言論一事以效一日之責滿心慙恧無地自容而至有大僚重推之請臣之巽劣於是乎益著矣更何面目晏然冒膺於臺次乎請命遞斥臣職上曰勿辭亦勿退待出擧條上命輪對官入侍賤臣承命出與濟用監副奉事李祉源廣興副奉事金晉柱東氷庫別提李師漢司僕僉正趙瑗司導僉正洪秉文偕入進伏上命輪對官進前奏職姓名祉源等以次進前奏職姓名上曰所懷各陳可也僉曰無矣上命書傳敎曰奉命承旨許遞前望單子入之待下批與新除授都承旨牌招察任以檢閱金祖淳禁推傳旨命書傳敎曰今番則分揀命退諸臣以次退出
정조 11년
丁未三月二十一日辰時上御重熙堂左副承旨入侍時左副承旨趙衍德假注書李相璜記事官尹行任金祖淳以次進伏訖上命書榻敎曰弘文提學待明朝牌招又命書傳敎曰三製在明藝文提學前望單子入待下批牌招仍命退諸臣以次退出
정조 11년
丁未三月二十一日酉時上御重熙堂同副承旨入侍時同副承旨曺允大假注書李德鉉記注官承膺祚記事官金祖淳以次進伏訖上命書判付命退承史以次退出
정조 11년
都承旨未差左承旨洪仁浩坐直右承旨趙衍德坐左副承旨洪義榮坐直右副承旨曺允大坐同副承旨閔台爀坐注書金孝建仕一員未差假注書李德鉉仕直事變假注書金和鍾仕
정조 11년
洪仁浩啓曰自明日至二十六日國忌齋戒正日正値視事頉稟之意敢啓傳曰知道
정조 11년
傳于洪仁浩曰左副承旨右副承旨入侍
정조 11년
同成均大司成前望單子入之同成均徐有隣大司成李時秀落點
정조 11년
洪仁浩啓曰弘文提學吳載純牌不進推考傳旨今方捧入而三日製命下之後如是違牌事甚未安更卽牌招何如傳曰允
정조 11년
閔台爀啓曰藝文提學徐有隣牌不進推考傳旨今方捧入而同參考試旣有定式如是違牌事甚未安更卽牌招何如傳曰允
정조 11년
閔台爀啓曰藝文提學徐有隣再牌不進推考傳旨今方捧入而同參考試旣有定式如是違牌不卽膺命事甚未安所當更請牌招而係是一日三牌何以爲之敢稟傳曰更爲牌招
정조 11년
曺允大啓曰臣敬奉御題與弘文提學吳載純偕往泮宮儒生試取策問五十二張律詩四十八張收券以入之意敢啓傳曰科次入侍來待館堂與大司成一體入侍
정조 11년
以校理沈能翼再牌不進罷職傳旨傳曰只推
정조 11년
傳于洪義榮曰都承旨許遞前望單子入之待下批牌招察任
정조 11년
承旨前望單子入之蔡弘履閔台爀落點
정조 11년
洪仁浩啓曰新除授同副承旨閔台爀以前任東萊府使方在解由未出中何以爲之敢稟傳曰勿拘
정조 11년
以都承旨蔡弘履牌不進推考傳旨傳于洪義榮曰許遞前望單子入之
정조 11년
以全羅監司狀啓求禮縣民家失火事傳于洪仁浩曰本邑以尤甚被災之處方春接濟恐有捐瘠而又有此數十戶燒燼之事言念民事豈勝矜惻如無別般賙救之政何以奠活元恤典外別給米斗仍令地方官宣布朝令俾勿之他更又嚴飭該邑使之從速結構居生畢構後令道臣摘奸勤慢事回諭
정조 11년
以居齋儒生月講榜傳于洪仁浩曰其中年過七十以上三人令該廳給糧米後草記
정조 11년
洪仁浩以司饔院言啓曰日下生雉竝許代捧事命下矣招問貢人等則以爲活鷄供上自五月始而卽今則京獵山雉足可繼封於四月念晦間無難得之慮云事情旣如此則雖有代捧之成命莫重御供不可無端代封故依例以本色雉封進之意敢啓傳曰今日雖以本色封進云而旣有成命豈或銷刻依前下敎代捧京獵山雉則儲留者只於慈殿宮日供各封一首待來月晦殿宮亦爲代捧事分付可也
정조 11년
洪義榮以兵曹言啓曰同知中樞府事尹勉亨病在鄕廬末由上來僉知中樞府事李吉普以篤老之人素患痰癖之症近又添劇無望供職呈狀乞遞西樞雖是閑局不可一向虛帶竝今姑改差何如傳曰允
정조 11년
洪仁浩以賑恤廳言啓曰以居齋儒生月講榜傳曰其中年過七十以上三人令該廳給糧米後草記事命下矣居齋儒生洪熙普尹載厚李志浩各米五斗式賜給之意敢啓傳曰知道
정조 11년
校理李羽晉疏曰伏以臣謏才淺識夫何嘗一分近似於見職而自冬徂春乍遞旋授者凡幾遭矣屢叨雖緣於承乏冒膺實出於畏義裒然若儻來之事不敢爲逡巡之計居常愧懼若無所措念臣所藉手於平日者不過記誦之學雕篆之技而荒廢旣久魯莽轉甚每當橫經之席輒切面墻之歎願忠之誠雖切尺寸靡補顧問之念方勤萬一莫效驢拙畢露騂顔難擡而況今新圈甫完群彦林立如臣最劣者尙可以仍因冒據重貽妨賢之譏哉且臣偏母年今七十素抱貞疾藥餌爲命近因涼燠之不適又値脫着之失宜外氣猝添諸症轉劇寒熱交作飮啖全却委頓床第氣息凜綴臣方左右扶將勢難跬步離捨當遞之義旣如彼難强之情又如此玆不得不略入文字仰瀆崇嚴伏乞聖玆天地父母矜察臣衷懇鐫遞臣職名以便救護以安微分不勝幸甚答曰省疏具悉爾其勿辭救護母病
정조 11년
丁未三月二十二日辰時上御重熙堂左副承旨入侍時左副承旨趙衍德假注書李德鉉記事官尹行任金祖淳以次進伏訖上命右副承旨入侍賤臣承命出與洪義榮偕入進伏上命書傳敎曰右副承旨持此御題與弘文提學偕往泮宮試取以來又命書傳敎曰大司成聞有實恙與試所進去文任兼帶同成均許遞前望單子入之待下批牌招察任仍命大司成先進去後謝恩賤臣承命出傳還入進伏上曰弘文提學吳載純更爲牌招出榻敎命書榻敎曰新除授承旨牌招又命書傳敎曰今日三製圓點生當庭試居齋儒生中未赴場者泮堂率來待令于集春門當試月講以此分付仍命書榻敎曰藝文提學徐有隣牌招同參考試由賓陽門出御丹楓亭命右承旨入侍賤臣承命出與洪仁浩偕入進伏上命催促館堂率儒入來有隣等率儒生進前上出策題使之讀奏仍謂有隣曰對策儒生往泮宮製進而收券後入侍便殿科次有隣承命退出上曰月講時館堂及入直閣臣玉堂爲試官仍命試官陞殿開講生員尹禛等以次進講訖上自玉流洞還御熙政堂命科次入侍賤臣承命出與弘文館提學吳載純藝文館提學徐有隣對讀官金履翼宋翼孝尹行任偕入進伏上命入試券分考命檢校直提學同成均入侍賤臣承命出與李秉模鄭昌順偕入進伏上命同參考試考試訖命書傳敎曰今番策題出於拔例求助之意而及見對策元無對揚之語豈但爲諸生慨然況排律試券尤不成篇甚至有三考之擧卽挽近所未有之事也策題太滉瀁律題沒模索今日之無一可意作似由於此此亦科試雙外抹去之策屢考拈出之律決不可如例論賞策律次上各一人從當區處而此文任登第時辛卯菊製已例足爲遵倣之一端且節製不可徒然闕榜三日製更設於再明日仍許方外儒生赴擧今番則當親臨試取以此分付又命書傳敎曰今日發策之擧豈云徒然欲聞正俗矯瘼之論也諸生不嫺朝事所對不稱所問殊甚慨歎旣問之說因仍置之是豈心誠求助之本意今下策題文臣侍從三館參上參下無論年限皆令應製書題明日頒布限以二十五日爲之該房以此知委命退諸臣以次退出
정조 11년
行都承旨具㢞未肅拜左承旨洪仁浩坐右承旨趙衍德坐左副承旨洪義榮坐直右副承旨曺允大坐直同副承旨閔台爀坐注書金孝建病一員未差假注書李德鉉仕直事變假注書金和鍾仕
정조 11년
閔台爀啓曰大司憲黃昇源執義李師濂掌令李太亨持平韓永運牌招啓辭未下掌令閔彝顯在外持平韓致應未署經監察茶時之意敢啓傳曰知道
정조 11년
趙衍德以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 11년
閔台爀啓曰三日製親臨試取事命下矣處所以何處爲之乎敢稟傳曰明光門內爲之
정조 11년
以承旨房單子傳于曺允大曰仍
정조 11년
傳于閔台爀曰領議政入侍事遣史官傳諭
정조 11년
閔台爀啓曰領議政金致仁依下敎來待矣傳曰入侍
정조 11년
傳于閔台爀曰在外兵曹堂上許遞前望單子入之待下批一體牌招
정조 11년
兵曹參議前望單子入之李亨元落點
정조 11년
以都摠府寶劍望筒傳于趙衍德曰懸頉摠管許遞令該曹口傳差出待下批修整以入
정조 11년
兵曹口傳政事以徐有隣鄭昌聖爲都摠管李宜老南憲喆爲副摠管
정조 11년
兵曹以李漢泰爲禁衛中軍
정조 11년
事變假注書金和鍾書啓臣敬奉聖諭馳往傳諭于敦義門外西部盤松坊京營庫契議政府右議政兪彦鎬所住處則以爲臣自承新命屢瀆崇聽附奏者三疏籲者再辭殫意竭幾無遺蘊而微誠莫孚於必從之天兪音尙靳於當辭之職悶蹙之極罔知攸措不圖批下纔經兩宿史官又宣別諭諭以事面之泄泄申以敦勉之諄諄臣之積犯違傲洊辱恩禮之罪於是乎益無所逃矣惶懍震灼直欲鎖地而不可得也第念疾痛必呼父母此物之恒情也若其疾之甚痛之切則不暇畏其嗔責嫌其煩複而呼之不已者亦有莫之爲而爲爾然則疾聲申籲或不至僭越之甚謹當更入文字以冀體諒之恩仍請逋慢之罪云矣敢啓傳曰知道
정조 11년
閔台爀啓曰今此試官望中時無職名人令該曹口傳付軍職何如傳曰允
정조 11년
以忠淸道暗行御史狀啓公州判官徐直修罷黜事傳于曺允大曰其代今日政各別擇差待下批不多日內辭朝
정조 11년
有政吏批判書尹蓍東進參判朴祐源牌不進參議李集斗牌不進左副承旨洪義榮進以閔師宣爲正言朴綏源爲敦寧判官申韺爲公州判官曺霖爲掌苑別提
정조 11년
兵批判書金履素病參判尹尙東呈辭在外參議李亨元病參知柳誼入直進以洪檢蔡弘履尹師國金憙洪文泳金魯永朴天衡爲副司直嚴思憲爲副司果
정조 11년
以應敎趙濟魯副修撰金履成牌不進罷職傳旨傳于閔台爀曰只推
정조 11년
閔台爀以弘文館言啓曰應敎趙濟魯旣有只推之命與新除副修撰金履成竝卽牌招察任何如傳曰允
정조 11년
以應敎趙濟魯校理沈能翼牌不進罷職傳旨傳于閔台爀曰只推
정조 11년
閔台爀以弘文館言啓曰應敎趙濟魯校理沈能翼副修撰金履成旣有只推之命竝卽牌招察任何如傳曰允
정조 11년
曺允大以兵曹言啓曰卽者敦化門守直將朴宗明所告內有一何許漢着白衣闌入於闕門今方執捉云故事甚驚駭卽爲搜身則本無號牌又爲詰問姓名居住則初稱居在寧越又稱居在忠州姓名則自稱孫謙相身役則自稱古兩班而以私事上京游玩之際誤入闕門云而居住納供旣不端的行止貌樣亦殊常雖以誤入納招而渠之所供有不可準信出付該曹嚴問重治何如傳曰此草記還給行首守門將令兵判嚴棍徵勵可也
정조 11년
曺允大以兵曹言啓曰今日發遣將校闕門出入雜人申飭之際有一人着白衣敦化東挾門入去故執捉問其委折則渠以爲忠州居孫謙相爲名而不佩號牌云莫重闕門無號牌白衣之類肆然冒入者萬萬驚駭爲先出付攸司究覈得情當該守門將常時不能恪勤檢飭致有此闌入之擧其狀令該府拿問處之何如傳曰允
정조 11년
洪仁浩以義禁言啓曰明日三日製時本府都事皆爲赴擧武都事一員本府入直而當直入直都事公事回公都事明光門禁亂都事無以推移假都事三員令該曹各別擇差以爲分排之地何如傳曰允
정조 11년
洪仁浩以刑曹言啓曰本曹重囚罪人等日次文案極爲浩多有煩睿覽依例截去久遠年條以入之意敢啓傳曰知道
정조 11년
假注書申溆書啓臣敬奉批旨及別諭馳往傳諭於坡州邑內右議政兪彦鎬所到處則以爲臣自被新命行且二旬餘矣寢夢屢驚於中夜食息靡安於在途惟是由中之懇庶蒙體下之恩顒俟兪音日夕耿耿不意史官承命儼臨旣傳聖旨且宣別諭不惟不準所辭慰寵之隆責勉之重夐越尋常愈往愈摯萬萬非賤分所敢承當者臣奉讀以還體粟背汗益不知所以自措也噫臣以無似之賤品卒當非分之寵除除命纔宣恩諭洊降惝怳震之中尤恨臣身之在外坐辱王人之遠臨官名旣不襯似恩禮輒循故常一之猶過況可再乎此又臣難安之端莫大之罪也噫臣出自邇班經歲關河軒墀之戀寤寐如結乃者聖敎及此寸衷倍激而奈此決難冒之職莫遂不俟駕之願拊躬自悼此何人哉納符時急冒沒前進擬到城闉之外申控肝膈之懇仰冀終始生成之澤云旣有偕入之命大臣今方前進臣亦爲隨往緣由馳啓
정조 11년
丁未三月二十三日午時上御誠正閣左副承旨與領議政入侍時左副承旨趙衍德假注書李德鉉記事官李相璜金祖淳以次進伏訖致仁曰朝晝異候聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今見試望臣於此常有訝者矣大臣之從座目不拔試望蓋指如今在外之趙判府事未肅之右相也此則尙可以上來也出肅也專對出彊之大臣其於試役初無可論而亦皆循例備擬此雖小事不誠莫甚恐合有變通之道矣上曰依爲之出擧條命書傳敎曰近來閽禁蕩然之故今以攔入人事至有判堂草記之擧入直堂郞事極爲駭然要欲竝發內司草記同時來呈以此以彼不可無飭入直堂上遞差郞廳拿處又命書傳敎曰再宣疏批三下別諭而到城外已至多日尙不肅命揆以事面得不泄泄虛竚之餘復申敦迫之意卿須卽起造朝事遣史官傳諭于右議政上曰兵曹堂上前望單子入之待下批牌招察任出榻敎命退諸臣以次退出
정조 11년
丁未三月二十三日未時上御重熙堂右承旨入侍右承旨趙衍德記事官金孝建李相璜金祖淳待敎尹行任以次進伏訖上命書傳敎曰政官牌招開政上曰堂后日記之未修納若是夥然限以三日申飭修正事分付可也命退諸臣以次出
정조 11년
丁未三月二十三日酉時上御熙政堂召對入侍時參贊官曺允大侍讀官洪義浩檢討官金履成待敎尹行任假注書李德鉉記事官李相璜金祖淳以次進伏訖上命進講義浩等以次讀奏名臣錄文彦博傳訖上命陳文義義浩曰文彦博之在成都也有此糴賣賑救之政殆若趙抃淅米增價之規深得臨事周通之術此固爲治民者所可監法而大槪以此觀之有宋之韓范文富皆是一代名碩而其治也俱有外試治民之績以爲漸次登庸之階猶不失漢家用循吏之遺制矣試以我朝言之古者內重外輕之法今不必然而亦或有只因地閥文學未嘗一試芻牧而致位於崇顯者有之此豈不有乖於重民務實之政乎繼自今如有治郡著績之人必思加意奬用之道則其在民國必有實效伏願聖明之留意焉上曰言甚好矣下番亦陳文義可也履成曰文彦博貝州之捷以其得人而得人則在於知人蓋文彦博天資重厚而少文華然能明於知人者以其爲國家得人之意誠一於中而無私意之參錯故明於知人矣以此觀之得人之道莫先於知人今雖聖學高明其致知上工夫固已至矣而又於好善惡惡上十分誠意然後可以知人而得人伏願聖明留心焉上曰言甚好矣參贊官亦陳文義可也允大曰上下番已盡達矣上曰閣臣亦陳文義可也行任曰上下番已盡達臣無可達之事矣上命退諸臣以次退出
정조 11년
行都承旨具㢞坐左承旨李亨元坐右承旨朴天衡坐左副承旨趙衍德坐直右副承旨李勉兢在外同副承旨洪仁浩坐直注書金孝建仕一員未差假注書李德鉉仕直事變假注書金和鍾仕
정조 11년
上詣明光門內儒生三日製還內後奎章閣政院玉堂藥房口傳問安答曰知道
정조 11년
李亨元啓曰大司憲黃昇源執義李師濂掌令李太亨持平韓永運牌招啓辭未下掌令閔彝顯在外持平韓致應未署經監察茶時之意敢啓傳曰知道
정조 11년
李亨元啓曰同副承旨閔台爀今日不爲仕進卽爲牌招何如傳曰前望單子入之
정조 11년
傳于李亨元曰右承旨入侍
정조 11년
傳于朴天衡曰左副承旨入侍
정조 11년
傳于趙衍德曰昨旣無端懸頉今則依例仕進事甚未安況時任主文乎弘文提學吳載純推考試官趙尙鎭代爲之申飭入參
정조 11년
傳于洪仁浩曰科次入侍
정조 11년
傳于朴天衡曰左承旨入侍
정조 11년
承旨前望單子入之李亨元朴天衡落點
정조 11년
洪仁浩啓曰左副承旨曺允大禁推事命下矣遞差傳旨捧入之意敢啓傳曰知道前望單子入之待下批牌招察任
정조 11년
承旨前望單子入之李勉兢落點
정조 11년
傳于洪仁浩曰兵曹堂上前望單子入之待下批牌招察任
정조 11년
兵曹堂上前望單子入之李蘷落點
정조 11년
以永禧殿令徐有容拿處傳旨傳于朴天衡曰分揀
정조 11년
李亨元以訓鍊都監言啓曰今三月二十四日親臨三日製時因兵曹節目明光門內左右邊設布帳外環衛軍兵以弘化門廣智營入直軍各留十名待標信除出各其將官率領排立事畢後還入直所之意敢啓傳曰知道
정조 11년
李亨元以御營廳言啓曰今三月二十四日明光門內親臨三日製時依兵曹啓下節目集春營入直軍五十名內除留十名實四十名領軍千摠柳文植把摠曺夏彬該入直哨官金鼎猷率領設布帳外排立而待標信擧行事畢後還入直間哨官趙學枋代直之意敢啓傳曰知道